苏轼
龙尾砚歌（并引）
余旧作《凤咮石砚铭》，其略云：苏子一见名凤咮，坐令龙尾羞牛后。
已而求砚于歙，歙人云：子自有凤咮，何以此为？盖不能平也。
奉议郎方君彦德，有龙尾大砚奇甚，谓余若能作诗少解前语者，当奉饷，乃作此诗。
黄琮白琥天不惜，顾恐贪夫死怀璧。
君看龙尾岂石材，玉德金声寓于石。
与天作石来几时，与人作砚初不辞。
诗成鲍谢石何与，笔落钟王砚不知。
锦茵玉匣俱尘垢，捣练支床亦何有。
况瞋苏子凤咮铭，戏语相嘲作牛后。
碧天照水风吹云，明窗大几清无尘。
我生天地一闲物，苏子亦是支离人。
粗言细语都不择，春蚓秋蛇随意画。
愿従苏子老东坡，仁者不用生分别。